รัฐบาลไทย-ข่าวทำเนียบรัฐบาล-รมช.ศธ.ปนัดดา พบปะครูผู้ช่วยบรรจุใหม่ จ.เชียงใหม่
วันอังคารที่ 3 ตุลาคม 2560
รมช.ศธ.ปนัดดา พบปะครูผู้ช่วยบรรจุใหม่ จ.เชียงใหม่
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ มอบนโยบายและการปฏิบัติงานสําหรับข้าราชการครูและบุคลากรทางการศึกษา ตําแหน่งครูผู้ช่วย พ.ศ.2560 ที่บรรจุใหม่ จ.เชียงใหม่
เมื่อวันจันทร์ที่ 2 ตุลาคม 2560สํานักงานศึกษาธิการจังหวัด(ศธจ.)เชียงใหม่ จัดการประชุมเชิงปฏิบัติการ"การมอบนโยบายและพัฒนาศักยภาพข้าราชการครูและบุคลากรทางการศึกษา ตําแหน่งครูผู้ช่วย สังกัดสํานักงานคณะกรรมการการศึกษาขั้นพื้นฐาน"ในจังหวัดเชียงใหม่จํานวน 358 คน โดยได้รับเกียรติจาก ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ พบปะคณะผู้บริหารและครูผู้ช่วยบรรจุใหม่ พร้อมบรรยายพิเศษหัวข้อ "ศาสตร์พระราชากับการพัฒนาคุณภาพการศึกษา และการเป็นข้าราชการที่ดี" ที่ห้องประชุมชั้น 6 โรงเรียนวารีเชียงใหม่ อําเภอเมืองเชียงใหม่ จังหวัดเชียงใหม่
ม.ล.ปนัดดา ดิศกุลกล่าวมีใจความตอนหนึ่งว่า คนที่มาเป็น "ครู" มิใช่เรื่องของความบังเอิญ และไม่ใช่อาชีพที่ใครจะมาทําก็ได้ แต่คนที่มาเป็นครูต้องมีความตั้งใจตั้งแต่เริ่มต้น ในการอุทิศตน มุ่งมั่น ทุ่มเท และมีความเสียสละอันยิ่งใหญ่ เพื่ออบรมบ่มสอนลูกหลานเยาวชนไทย โดยเฉพาะในพื้นที่จังหวัดเชียงใหม่ ให้เป็นคนดี มีคุณธรรม มีความรู้ความสามารถทางวิชาการ วิทยาการต่าง ๆ ตลอดจนสนองพระราชประสงค์ของพระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 ที่ทรงมีพระราชดํารัสฝากความหวังไว้กับครูว่า "เป็นครูใช่ไหม ฝากเด็ก ๆ ด้วยนะ ช่วยสอนให้เขาเป็นคนดี"
โดยเฉพาะอย่างยิ่งครูผู้ช่วยบรรจุใหม่นับว่าเป็นทรัพยากรบุคคลที่มีคุณค่ายิ่ง เพราะเป็นผู้ที่มีบทบาท และเป็นกําลังอันสําคัญในการพัฒนาวิธีการเรียนการสอนตลอดจนสื่อและบทเรียนให้มีความน่าสนใจ น่าติดตาม มีความสนุกท้าทาย มีการนําเสนอหนังสืออ่านประกอบหน้าชั้นเรียน ที่จะช่วยจูงใจให้การเรียนรู้มุ่งสู่การพัฒนาคุณภาพผู้เรียน และมีการทํางานเป็นหมู่คณะ อันจะส่งผลต่อความสําเร็จในการศึกษาเล่าเรียนตามแนวการจัดการศึกษาหลักสูตรการศึกษาขั้นพื้นฐาน และมุ่งผลิตคนดีมีคุณธรรมออกสู่สังคม เป็นทั้งขวัญและกําลังใจแก่บุพการี ครูอาจารย์ และสังคมของคนในชาติ ตามพระราชปณิธานของพระบาทสมเด็จพระปรมินทรมหาภูมิพลอดุลยเดช และสมเด็จพระเจ้าอยู่หัวมหาวชิราลงกรณ บดินทรเทพยวรางกูร สืบไป
ในโอกาสนี้ จึงขอเป็นกําลังใจให้กับครูทุกคน และขอฝากให้มีความเชื่อมั่นและศรัทธาต่องานที่ทํา เพื่อขับเคลื่อนการศึกษาของประเทศ ด้วยความรับผิดชอบ รู้รักสามัคคี มีสติสัมปชัญญะและพินิจพิเคราะห์งานต่าง ๆ ในขอบเขตหน้าที่อย่างเต็มกําลังความสามารถ พร้อมย้ําเตือนให้ยึดถือกฎระเบียบของทางราชการอย่างเคร่งครัด อย่าได้ปฏิบัติตามคําสั่งอันมิชอบหรือไม่สุจริต ที่อาจจะส่งกระทบกับการศึกษาไทยในอนาคต
นายกิตติ์ธเนศ พันธ์ภานุฉัตร์ ศึกษาธิการจังหวัดเชียงใหม่กล่าวว่า ครูเป็นผู้ที่มีความสําคัญต่อการพัฒนาคุณภาพการศึกษา ซึ่งตามพระราชบัญญัติระเบียบข้าราชการครูและบุคลากรทางการศึกษา พ.ศ. 2547 กําหนดให้มีการพัฒนาข้าราชการครูและบุคลากรทางการศึกษา เพื่อส่งเสริมให้ครูใช้ศักยภาพรอบด้าน และปฏิบัติการสอนอย่างเต็มกําลังความสามารถ
ดังนั้นศธจ.เชียงใหม่ จึงได้จัดโครงการประชุมเชิงปฏิบัติการครั้งนี้ขึ้นเพื่อเสริมสร้างศักยภาพเชิงวิชาการของครูรุ่นใหม่ ให้สามารถขับเคลื่อนยุทธศาสตร์ของสถานศึกษาให้เกิดประสิทธิภาพและประสิทธิผล พร้อมแลกเปลี่ยนเรียนรู้ประสบการณ์และองค์ความรู้ในการจัดการเรียนการสอน พัฒนาสมรรถนะที่สูงขึ้น สามารถปฏิบัติหน้าที่ได้อย่างครูมืออาชีพ ตลอดจนเพื่อเสริมสร้างคุณธรรมจริยธรรม และจรรยาบรรณวิชาชีพ เป็นแบบอย่างที่ดี มีเครือข่ายการทํางานที่เข้มแข็ง และเตรียมความพร้อมสู่ประชาคมอาเซียน
โดยในปีนี้ มีข้าราชการครูและบุคลากรทางการศึกษาที่ได้รับการบรรจุแต่งตั้งในตําแหน่งครูผู้ช่วย ในพื้นที่จังหวัดเชียงใหม่ รวม 1,139 คน และมีครูผู้ช่วยที่สะดวกในการเดินทางเข้าร่วมประชุมครั้งนี้ จํานวน 358 คน ประกอบด้วยครูผู้ช่วยสังกัดสํานักงานเขตพื้นที่การศึกษาประถมศึกษา เชียงใหม่ เขต 1 - 2, สังกัดสํานักงานเขตพื้นที่การศึกษามัธยมศึกษา เขต 34 ตลอดจนนักศึกษาทุนโครงการผลิตครูเพื่อพัฒนาท้องถิ่น ปี 2560
ทั้งนี้ ในวันเดียวกันเวลา 10.00 น. ม.ล.ปนัดดา ดิศกุล รมช.ศึกษาธิการ เป็นประธานเปิดโครงการส่งเสริมความสามารถพิเศษ ภาคฤดูร้อน ปี 2561 (โครงการแบรนด์ซัมเมอร์แคมป์ 2018) ที่หอประชุมมหาวิทยาลัยเชียงใหม่ พร้อมกล่าวให้โอวาทแก่นักเรียนที่มาเข้าร่วมโครงการ กว่า 3,000 คน
ม.ล.ปนัดดา ดิศกุลกล่าวแสดงความขอบคุณมหาวิทยาลัยเกษตรศาสตร์ และบริษัทเซเรบอส (ประเทศไทย) จํากัด ที่จัดโครงการดี ๆ มาอย่างต่อเนื่องยาวนานตั้งแต่ปี 2533 จนถึงปัจจุบัน ซึ่งถือเป็นโครงการที่ดีและมีประโยชน์ต่อการศึกษาของลูกหลานเยาวชน ให้ได้รับโอกาสเข้าถึงการถ่ายทอดวิชาการจากครูบาอาจารย์ที่มีความเชี่ยวชาญเฉพาะด้าน โดยในการจัดโครงการในพื้นที่ภาคเหนือที่จังหวัดเชียงใหม่ครั้งนี้ สร้างความปลื้มใจแก่ตนเป็นอย่างมาก เพราะมีนักเรียนที่สนใจใฝ่เรียนรู้เข้าร่วมจํานวนมาก แม้หอประชุมจะรองรับนักเรียนได้ไม่ทั้งหมด แต่ก็ทราบว่าได้มีการเผยแพร่ภาพทางสื่อออนไลน์ ให้นักเรียนได้ติดตาม ตลอดจนมีเอกสารวิชาการแจกให้ด้วย จึงขอขอบคุณผู้จัดไว้ ณ โอกาสนี้
ในส่วนของลูกหลานเยาวชนขอฝากให้หมั่นเรียนรู้ ศึกษาเล่าเรียน ตลอดจนค้นคว้าข้อมูลความรู้ต่าง ๆ โดยถือความเพียรเป็นที่ตั้ง ให้สมกับที่ในหลวงรัชกาลที่ 9 ได้พระราชทานสอนแก่ปวงชนชาวไทยไว้ ว่า"ความสําเร็จทั้งหลายทั้งปวงจะเกิดขึ้นได้ ก็จากความเพียรด้วยกันทั้งสิ้น"และในเรื่องของความรู้ที่นักเรียนจะได้รับในครั้งนี้ ต้องพยายามนําไปพัฒนาต่อยอดสู่การพัฒนาตนเองให้มีความรู้ความสามารถในสาขาวิชาต่าง ๆ เช่น ในวิชาภาษาอังกฤษ นอกจากจะต้องคํานึงถึงหลักไวยากรณ์ที่ถูกต้องแล้ว การเลือกใช้คําศัพท์ที่ถูกต้องเหมาะสมและการพูดสื่อสารด้วยจังหวะจะโคนที่พอดิบพอดี ก็เป็นเรื่องสําคัญสําหรับการสื่อสารกับนานาประเทศอย่างเป็นสากล ส่วนวิชาคณิตศาสตร์และวิทยาศาสตร์ จะต้องอาศัยความเข้าใจในหลักการที่ถ่องแท้ จึงจะสามารถนําไปประยุกต์ใช้งานได้จริง และสําหรับวิชาสังคมศึกษา ซึ่งมีขอบเขตความรู้ที่กว้างขวาง หลากหลาย เป็นรายละเอียดที่ต้องอาศัยการศึกษา ค้นคว้า ติดตามสถานการณ์ข้อมูลต่าง ๆ อย่างต่อเนื่องสม่ําเสมอ จึงจะสามารถเท่าทันความเปลี่ยนแปลง และพัฒนาการต่าง ๆ มาตามลําดับ
โครงการแบรนด์ซัมเมอร์แคมป์ ปี 2018 ได้ขยายขอบข่ายการจัดโครงการให้ครอบคลุมพื้นที่ทั่วประเทศ โดยจัดการเรียนการสอนในรูปแบบการติวเข้ม (สด) พร้อมกับส่งสัญญานภาพและเสียงผ่านดาวเทียม ตลอดจนเครือข่ายโทรคมนาคมไปยังพื้นที่เป้าหมาย 4 แห่ง ได้แก่ กรุงเทพมหานคร เชียงใหม่ สงขลา และขอนแก่น
นวรัตน์ รามสูต, บัลลังก์ โรหิตเสถียร: สรุป
อรพรรณ ฤทธิ์มั่น: ถ่ายภาพ